
JEGYZŐKÖNYV

Készült: 
Kiskőrös Város Német Nemzetiségi Önkormányzata 2013. október 21-én (hétfő) 14.30 órai kezdettel, a nemzetiségek jogairól szóló 2011. évi CLXXIX. törvény 97. §-a, Kiskőrös Város Német Nemzetiségi Önkormányzata Szervezeti és Működési Szabályzatáról szóló 36/2006. sz. Német Nemzetiségi Önkormányzati határozat III. fejezet 47. pontja szerint megtartott közmeghallgatásáról.

Városháza emeleti tárgyalóterme

Jelen vannak:

Titl Péter


a testület elnöke




Baloghné Gszelmann Mariann
a testület tagja

dr. Nagy Gabriella 

Lucza Alexandra

jegyzőkönyvvezető

Nem jelent meg:
Horváth János
a testület tagja
Titl Péter a testület elnöke köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Baloghné Gszelmann Mariann képviselő legyen.
Titl Péter elnök beszámolt a testület ez évben végzett munkájáról, melynek túlnyomó többségét a gondosan megszervezett programok és az általuk biztosított támogatások jelentették. 
A 2013-as évet hagyományaiknak megfelelően a Magyarországi Németek Országos Önkormányzata által szervezett országos német kulturális esten való részvétellel kezdték. Ezt követően februárban megrendezésre került a kiskőrösi sváboknak szóló „Bier-abend”, melyen a programok tervezése után a német népdalkincs gyakorlása volt a feladat, valamint hagyományaiknak tettek eleget a Kertbeny Károly német nyelvű prózamondó verseny meghirdetésével.
Március 5-én megrendezésre került a „Petőfi nem csak magyar nyelven” német nyelvű szavaló verseny, melyen a Bem és a Petőfi Általános Iskola 5-8 osztályos tanulói vettek részt és minden versenyző egy emléklapot kapott a részvételért, a helyezettek oklevélben és könyvjutalomban részesültek.

Részt vettek a március 13-án megrendezett „Blickpunkt 2012” fotókiállítás megnyitóján a Petőfi Művelődési Központban, melyet a Magyarországi Németek Művelődési Központja biztosított, valamint „Deutscher-Klubabend” keretében szervezték meg a Stadtlengsfeldi testvérvárosi kapcsolat 10 éves jubileuma alkalmából rendezendő fotókiállítást.

A tagok elégedettségüket fejezték ki a Városalapítók Napja alkalmával rendezett nagy sikerű nemzetiségi találkozóval kapcsolatban. Az esemény a helyi német származású lakosok, valamint a Soltvadkerti – Keceli és Hartai Német Nemzetiségi Önkormányzat tagjai részvételével valósult meg, a résztvevők javasolták, hogy az elkövetkezendő években is kerüljön sor hasonló találkozóra.

A testület számára a legnagyobb büszkeséget a Kiskőrösi Szüret és Szlovák Nemzetiségi Napok során vendégül látott, Ralf Adam polgármester által vezetett 18 főből álló Stadtlengsfeldi testvérvárosi delegáció pozitív visszaigazolása jelentette, valamint örömükre szolgált, hogy a Bácsbokodi Német Hagyományőrző Egyesület tánccsoportja prezentálta a német tánckultúrát.
2013. évben jelentős támogatást adtak a német nyelvű programok, utazások megvalósításához, valamint a német nyelvoktatás színvonalának emeléséhez szükséges eszközök biztosításához. Támogatták a Petőfi Iskola német nemzetiségi osztályainak Bajai utazását, a Petőfi Gimnázium németes diákjai Szekszárdi színházlátogatását, április első hetében a zeneiskolával együtt megszervezett zeneszerzők estjét. Az alsós diákoknak nemzetiségi napot tartottak a nemzetiségi osztályokban, valamint támogatták a Császártöltésen megrendezett német nemzetiségi iskolák és osztályok német nyelvű prózamondó és szavaló versenyét. 
A Petőfi Általános Iskola évzáró ünnepélyén a negyedikes német nemzetiségi osztály kiváló tanulói és az osztályfőnök elismerő oklevélben és könyvjutalomban részesültek.

Az ülés végén Titl Péter a jövőben megrendezendő eseményekről számolt be, melyek közt iskolai versenyek, mikulás ünnepség, és több kirándulás terve szerepel.

Ezt követően hozzászólás nem hangzott el és az elnök az ülést 15.00 órakor bezárta. 

